《题公叙》
宋代·陈渊

胥靡来时楫，鸱夷去后舟。济川曾入梦，浮海竟难留。

忠信虽堪倚，行藏要自谋。应同仙似泰，不数勇如由。

水阔风涛夕，鲈肥浦屿秋。落帆如得计，整棹欲何求。

明月时堪载，新醪便可浮。江山无尽意，长舣剑溪头。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。